ลงดาบ100รายยึดโควตาขายหวยแพง
สำนักสลากฯ เตรียมตัดโควตาผู้ขายหวย 100 รายตลอดชีวิต หลังพบรวมชุดขายเกินราคา 80 บาท
30 ม.ค. 2560

สำนักสลากฯ เตรียมตัดโควตาผู้ขายหวย 100 รายตลอดชีวิต หลังพบรวมชุดขายเกินราคา 80 บาท
นายธนวรรธน์ พลวิชัย โฆษกสำนักงานสลากกินแบ่งรัฐบาล เปิดเผยว่า ในวันที่ 30 ม.ค.นี้ จะมีการประชุมคณะกรรมการสลากกินแบ่งรัฐบาล โดยจะพิจารณาตัดโควตาบุคคลที่นำสลากไปขายรวมชุดจนทำให้ราคาสูงเกิน 80 บาท/คู่ เบื้องต้นมีประมาณ 100 ราย โดยจะถูกลงโทษขั้นเด็ดขาดในการตัดโควตาตลอดชีวิตและขึ้นบัญชีดำไว้ไม่ให้เป็นคนขายสลากอีก จากนั้นจะนำโควตาที่ยึดคืนมาออกขายให้แก่บุคคลทั่วไปผ่านระบบการสั่งซื้อทางตู้เอทีเอ็ม ที่ปัจจุบันนี้มียอดโควตาเพิ่มให้จากเดิม 6 หมื่นคู่  เป็น 9 หมื่นคู่แล้ว เพื่อทำให้ระบบเข้าสู่สมดุล
“การตัดโควตา 100 ราย เป็นเพียงผลตรวจสอบการขายรวมชุดงวดเดียวคืองวดวันที่ 30 ธ.ค. 2559 จากนี้ไปจะเข้มงวดตรวจสอบการรวมชุดอย่างต่อเนื่อง โดยในส่วนบุคคลธรรมดานั้นจะตัดโควตาตลอดชีวิตทันทีตั้งแต่ครั้งแรกที่ตรวจพบ ส่วนองค์กรการกุศลจะตัดโควตาในส่วนของสมาชิกที่ขายออกก่อน แต่หากตรวจพบผิดครบ 3 ครั้ง ก็จะไม่ต่อสัญญากับองค์กรการกุศลนั้นด้วยเช่นกัน เพราะได้มีข้อตกลงสัญญาคุณธรรมไว้กับองค์กรการกุศลที่ได้รับโควตา จะต้องดูแลสมาชิกที่นำสลากไปจำหน่ายให้ทำตามระเบียบของสำนักงานสลากฯ”นายธนวรรธน์ กล่าว
อย่างไรก็ตาม สำนักงานสลากฯ ไม่มีกฎหมายห้ามการรวมชุด ปัจจุบันสถานการณ์การรวมชุดเริ่มดีขึ้นหลังจากตรวจสอบเข้มงวด โดยเห็นเพียงระดับการรวมชุด 5 ใบ ราคาไม่เกิน 100 บาท จากเดิมรวมชุด 10-15 ใบ ราคาใบละ 120 บาท แต่ถ้ารวมชุดแล้วยังขายในราคาใบละ 80 บาท ก็จะไม่ดำเนินการใดๆ ถือว่าเป็นการซื้อขายปกติ ส่วนการนำสลากมาขายให้บุคคลทั่วไปผ่านระบบการจองซื้อนั้น เชื่อว่าจะทำให้การรวมชุดลดลง และมาเพิ่มที่การขายผ่านการจองซื้อ ซึ่งมีแนวโน้มเพิ่มให้ถึงคนละ 10 ชุด จากปัจจุบันที่ให้เพียง 5 ชุดเท่านั้น